Kommissionens direktiv 2003/69/EF

af 11. juli 2003

om ændring af bilaget til Rådets direktiv 90/642/EØF for så vidt angår maksimalgrænseværdierne for chlormequat, lambda-cyhalothrin, kresoxim-methyl, azoxystrobin og visse dithiocarbamater

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager(1), senest ændret ved forordning (EF) nr. 806/2003(2), særlig artikel 7, og

ud fra følgende betragtninger:

(1) For produkter af vegetabilsk oprindelse, herunder frugt og grøntsager, afspejler grænseværdierne anvendelsen af de minimumsmængder af pesticider, der skal til for at opnå effektiv plantebeskyttelse, anvendt på en sådan måde, at der opnås den lavest mulige toksikologisk acceptable restkoncentration, især med hensyn til miljøbeskyttelse og forbrugernes skønnede indtagelse gennem føden. EF-maksimalgrænseværdierne repræsenterer den øvre grænse for, hvor stor mængde der kan forventes at være af sådanne restkoncentrationer i produkter, hvis der er anvendt god landbrugspraksis.

(2) Der holdes løbende øje med maksimalgrænseværdierne for pesticider, og disse værdier ændres under hensyntagen til nye oplysninger og data. Maksimalgrænseværdierne sættes til bestemmelsesgrænseværdien, hvis anvendelsen af plantebeskyttelsesmidler til godkendte anvendelsesformål ikke medfører påviselige pesticidrester i eller på levnedsmidlet, eller hvis der ikke er nogen godkendte anvendelsesformål, eller hvis de anvendelsesformål, der er godkendt af medlemsstaterne, ikke er blevet underbygget med de nødvendige data, eller hvis anvendelsesformål i tredjelande, der medfører restkoncentrationer i eller på levnedsmidler, som kan blive bragt i omsætning på EF's marked, ikke er blevet underbygget med de nødvendige data.

(3) Med hensyn til chlormequat underrettede medlemsstater og interesserede personer Kommissionen om, at forureningen af pærer på grund af chlormequats baggrundsniveau i miljøet som følge af tidligere brug fortsat er betydelig. Kontroldata viser, at nedgangen i restmængderne er så langsom, at de midlertidige maksimalgrænseværdier, der er fastsat i direktiv 90/642/EØF, bør forblive i kraft i yderligere tre år.

(4) Med hensyn til lambda-cyhalothrin, kresoxim-methyl, azoxystrobin og mancozeb blev der indgivet ansøgninger om nye eller ændrede anvendelsesformål til de rapporterende medlemsstater. Disse anvendelsesformål blev vurderet, og det blev konkluderet, at de ikke ville give anledning til en uacceptabel eksponering af forbrugerne.

(5) For mancozeb er det ikke muligt med den nuværende metode for rutineanalyse at skelne det fra andre dithiocarbamater (maneb, mancozeb, metiram, propineb og zineb (sum udtrykt som CS2)), hvorfor definitionen af restmængde omfatter hele gruppen af dithiocarbamater.

(6) Kommissionen konkluderede, at det er klogest at ændre nogle af maksimalgrænseværdierne i betragtning af den mulige risiko for forbrugerne. Det er vigtigt, at medlemsstaterne træffer supplerende foranstaltninger til risikostyring for effektivt at beskytte forbrugeren.

(7) Forbrugernes livslange og kortfristede eksponering for disse pesticider som omhandlet i dette direktiv via fødevarer er blevet omvurderet efter EF's procedurer og praksis under hensyntagen til de retningslinjer, der er offentliggjort af Verdenssundhedsorganisationen(3). Det er beregnet, at maksimalgrænseværdierne i dette direktiv ikke vil føre til uacceptabel eksponering af forbrugerne.

(8) Hvor det er relevant, er den akutte eksponering af forbrugerne for disse pesticider via hver af de fødevarer, der kan indeholde restkoncentrationer, blevet vurderet efter EF's procedurer og praksis under hensyntagen til de retningslinjer, der er offentliggjort af Verdenssundhedsorganisationen. Det konkluderes, at tilstedeværelse af pesticidrester på niveau med eller under de maksimalgrænseværdier, der foreslås i dette direktiv, ikke vil give anledning til akutte toksiske virkninger.

(9) EF's handelspartnere er blevet konsulteret om de foreslåede maksimalgrænseværdier i dette direktiv via Verdenshandelsorganisationen, og der er taget hensyn til deres kommentarer til disse grænseværdier.

(10) Der er taget hensyn til udtalelserne fra Den Videnskabelige Komité for Planter, navnlig råd og henstillinger angående den metode, der skal følges ved beskyttelsen af forbrugere af landbrugsprodukter, der er behandlet med pesticider.

(11) Bilaget til direktiv 90/642/EØF bør derfor ændres.

(12) De i dette direktiv fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE DIREKTIV:

Artikel 1

I bilag II til direktiv 90/642/EØF foretages følgende ændringer:

1) I oplysningen om kresoxim-methyl på jordbær ændres "0,2 (p) mg/kg" til "1 (p) mg/kg".

2) I oplysningen om dithiocarbamaterne "maneb, mancozeb, metiram, propineb og zineb (sum udtrykt som CS2)" på radiser ændres "0,2 mg/kg" til "2 mg/kg", og på forårsløg ændres "0,05(*) mg/kg" til "1 mg/kg".

3) I oplysningen om chlormequat på pærer affattes fodnote t således:

"(t) Der gælder en midlertidig maksimalgrænseværdi på 0,3 mg/kg indtil den 31. juli 2006."

4) Oplysningerne om azoxystrobin og lambda-cyhalothrin erstattes af oplysningerne i bilaget til nærværende direktiv.

Artikel 2

Medlemsstaterne vedtager og offentliggør inden den 31. juli 2003 de bestemmelser, der er nødvendige for at efterkomme dette direktiv. De underretter straks Kommissionen herom.

De anvender disse bestemmelser fra den 1. august 2003.

Når medlemsstaterne vedtager disse love og bestemmelser, skal de ved vedtagelsen indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på syvendedagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den 11. juli 2003.

På Kommissionens vegne

David Byrne

Medlem af Kommissionen

(1) EFT L 350 af 14.12.1990, s. 71.

(2) EUT L 122 af 16.5.2003, s. 1.

(3) "Guidelines for predicting dietary intake of pesticide residues (revised), prepared by the GEMS/Food Programme in collaboration with the Codex Committee on Pesticide Residues", offentliggjort af World Health Organisation 1997 (WHO/FSF/FOS/97.7).

BILAG

">TABELPOSITION>"